Pa skuldig na baba se wrede doodEugene Plaatjies in die hof. Foto: ANA Eugene Plaatjies (25) is ook in die hooggeregshof skuldig bevind op aanklagte van kindermishandeling en aanranding met die doel om ernstig te beseer. Sy babadogter, Anthonique, is op 14 Junie 2014 in die Rooikruis-kinderhospitaal dood, ŉ dag nadat sy opgeneem is. Waarnemende regter Nolita Kose het Maandag gesê sy kan nie Plaatjies se weergawe van die gebeure aanvaar nie en het geen twyfel dat hy met opset die beserings op Anthonique toegedien het, wat uiteindelik tot haar dood gelei het nie. Gedurende die verhoor het ŉ forensiese patoloog, wat die nadoodse ondersoek gedoen het, getuig die baba het verskeie kneusplekke en frakture opgedoen saam met ernstige kopbeserings en snywonde oor haar kop, terwyl haar lewer ook geskeur het, haar ribbes gebreek was en haar long gekneus is. Die babadogtertjie se beserings was beide nuut en oud en sy was “chronies mishandel”. Volgens die patoloog het die veelvuldige beserings aan haar kop daarop gedui dat haar kop óf teen ŉ muur geslaan is óf dat sy teen die kop geskop is. Die regter het nie Plaatjie se verweer, dat die baba van die bed afgeval en haar kop teen ŉ stoel gekap het, aanvaar nie. Louise Alkaster (30), die baba se ma, het aan die begin van die verhoor skuld beken op ŉ aanklag van kinderverwaarlosing. Sy is tot vyf jaar tronkstraf gevonnis, wat opgeskort is. Gedurende die verhoor het Alkaster gesê sy is ook deur Plaatjies mishandel. Sy het vertel van verskeie voorvalle toe die baba beseer is terwyl sy in haar pa se sorg was, maar het gesê sy het altyd die pa se verduideliking van die beserings aanvaar. Net drie weke voor Anthonique se dood is sy by ŉ hospitaal in Montagu opgeneem met ŉ gebreekte arm. Die trauma-dokter wat haar behandel het, het tydens die verhoor getuig dié beserings is skaars by min babas en “ŉ redelike hoeveelheid krag” moes gebruik word om die besering toe te dien. Plaatjies se ma het ook gedurende die verhoor getuig sy het een dag na Anthonique omgesien toe sy sokkies oor haar hande gedra het. Toe sy die sokkies afhaal, het sy gesien Anthonique se hande was erg gekneus en geswel. Haar voete was ook gekneus. Plaatjies het aan die hof gesê hy het Alkaster se 15-jarige seun met ŉ kierie pakslae gegee en in die proses “per ongeluk vir Anthonique raakgeslaan”. Alkaster het aan die hof gesê die dag voor haar dogter dood is, was sy buite die huis besig toe Plaatjies haar binnetoe geroep het. Die baba het ŉ stuipe-aanval gehad en is na ŉ hospitaal gehaas. Sy is die volgende dag breindood verklaar. Twee dae later het Plaatjies Alkaster glo met ŉ mes gedreig en haar aangerand. Een van hul bure het tot haar redding gekom en die polisie ontbied. Alkaster het aan die hof gesê sy het nooit ŉ aanklag teen Plaatjies aanhangig gemaak nie, uit vrees en liefde. Plaatjies sal op 1 Junie gevonnis word.